Direktiva Komisije 2004/30/ES

z dne 10. marca 2004

o spremembi Direktive Sveta 91/414/EGS za vključitev benzojske kisline, flazasulfurona in piraklostrobina kot aktivne snovi

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1] in zlasti člena 6(1) Direktive,

ob upoštevanju naslednjega:

(1) V skladu s členom 6(2) Direktive 91/414/EGS je Nemčija 25. maja 1998 od Menno Chemie Vertriebs-Ges. prejela zahtevek za vključitev aktivne snovi benzojske kisline v Prilogo I k Direktivi 91/414/EGS. Odločba Komisije 98/676/ES [2] je potrdila, da je dokumentacija "popolna" in da s tem načelno izpolnjuje zahteve Priloge II in Priloge III k Direktivi 91/414/EGS glede podatkov in informacij.

(2) Španija je od ISK Biosciences Europe SA 16. decembra 1996 prejela zahtevek v zvezi z flazasulfuronom skladno s členom 6(2) Direktive 91/414/EGS. Ta zahtevek je bil razglašen za popoln z Odločbo Komisije 97/865/ES [3].

(3) Nemčija je 28. februarja 2000 skladno s členom 6(2) Direktive 91/414/EGS od BASF AG prejela zahtevek v zvezi s piraklostrobinom (prejšnje ime: BAS 500F). Ta zahtevek je bila razglašen za popoln z Odločbo Komisije 2000/540/ES [4].

(4) Za te aktivne snovi so bili ocenjeni vplivi na zdravje ljudi in na okolje v skladu z določbami člena 6(2) in (4) Direktive 91/414/EGS za rabe, ki so jih predlagali vlagatelji. Imenovane države članice poročevalke so Komisiji 22. novembra 2000 (benzojska kislina), 1. avgusta 1999 (flazasulfuron) in 23. novembra 2001 (piraklostrobin) predložile osnutke poročil o oceni v zvezi s snovmi.

(5) Osnutke poročil o oceni so pregledale države članice in Komisija v okviru Stalnega odbora za prehranjevalno verigo in zdravje živali. Pregled je bil končan 3. oktobra 2003 v obliki poročila o pregledu Komisije za benzojsko kislino, flazasulfuron in piraklostrobin.

(6) Pri pregledu benzojske kisline, flazasulfurona in piraklostrobina se niso pojavila nobena nerešena vprašanja ali pomisleki, ki bi zahtevali posvetovanje z Znanstvenim odborom za rastline.

(7) Iz različnih raziskav izhaja, da bodo fitofarmacevtska sredstva, ki vsebujejo zadevne aktivne snovi, na splošno izpolnjevala zahteve iz člena 5(1)(a) in (b) in člena 5(3) Direktive 91/414/EGS, zlasti pri uporabi, preverjeni in obravnavani v poročilu Komisije. Zato je primerno, da se vključijo benzojska kislina, flazasulfuron in piraklostrobin v Prilogo I za zagotovitev, da se dovoljenja za fitofarmacevtska sredstva, ki vsebujejo te aktivne snovi, lahko izdajo v vseh državah članicah v skladu z določbami te direktive.

(8) Po vključitvi je treba državam članicam omogočiti primeren rok za izvajanje določb Direktive 91/414/EGS glede fitofarmacevtskih sredstev, ki vsebujejo benzojsko kislino, flazasulfuron ali piraklostrobin, in zlasti pregledati obstoječa začasna dovoljenja, ta pa skladno z določbami Direktive 91/141/EGS najpozneje do poteka roka pretvoriti v stalna dovoljenja, jih spremeniti ali umakniti.

(9) Zato je primerno, da se ustrezno spremeni Direktiva 91/414/EGS.

(10) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

Priloga I k Direktivi 91/414/EGS se spremeni, kakor je določeno v Prilogi k tej direktivi.

Člen 2

1. Države članice sprejmejo in objavijo zakone in druge predpise, potrebne za uskladitev s to direktivo, najpozneje do 30. novembra 2004. Besedilo teh predpisov takoj predložijo Komisiji skupaj s korelacijsko tabelo med predloženimi predpisi in to direktivo.

Te predpise uporabljajo od 1. decembra 2004.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

1. Države članice pregledajo dovoljenja za vsako fitofarmacevtsko sredstvo, ki vsebuje benzojsko kislino, flazasulfuron ali piraklostrobin, da zagotovijo skladnost s pogoji v zvezi s temi aktivnimi snovmi, določenimi v Prilogi I k Direktivi 91/414/EGS. Po potrebi in najpozneje do 30. novembra 2004 se dovoljenja spremenijo ali umaknejo v skladu z Direktivo 91/414/EGS.

2. Države članice ponovno ocenijo vsako dovoljeno fitofarmacevtsko sredstvo, ki vsebuje benzojsko kislino, flazasulfuron ali piraklostrobin kot edino aktivno snov, v skladu z enotnimi načeli, predvidenimi v Prilogi VI Direktive 91/414/EGS, in na podlagi dokumentacije, ki izpolnjuje zahteve Priloge III navedene direktive. Države članice na podlagi te ocene določijo, ali sredstvo izpolnjuje pogoje, določene v členu 4(1)(b), (c), (d) in (e) Direktive 91/414/EGS. Po potrebi in najpozneje do 30. novembra 2005 se dovoljenje za zadevno fitofarmacevtsko sredstvo spremeni ali umakne.

3. Države članice ponovno ocenijo vsako fitofarmacevtsko sredstvo, ki vsebuje benzojsko kislino, flazasulfuron ali piraklostrobin skupaj z eno ali več aktivnimi snovmi, naštetimi v Prilogi I k Direktivi 91/414/EGS, v skladu z enotnimi načeli, predvidenimi v Prilogi VI k tej direktivi, in na podlagi dokumentacije, ki izpolnjuje zahteve Priloge III navedene direktive. Države članice na podlagi te ocene določijo, ali sredstvo izpolnjuje pogoje iz člena 4(1)(b), (c), (d) in (e) Direktive 91/414/EGS. Po potrebi se dovoljenje za zadevno fitofarmacevtsko sredstvo spremeni ali umakne v roku, opredeljenem v ustreznih direktivah o spremembi Priloge I. Kadar ustrezne direktive določajo različne roke, potem velja zadnji določeni rok.

Člen 4

Ta direktiva začne veljati 1. junija 2004.

Člen 4

Ta direktiva je naslovljena na države članice.

V Bruslju, 10. marca 2004

Za Komisijo

David Byrne

Član Komisije

[1] UL L 230, 19.8.1991, str. 1. Direktiva, kakor je bila nazadnje spremenjena z Direktivo Komisije 2003/119/ES (UL L 325, 12.12.2003, str. 41).

[2] UL L 317, 26.11.1998, str. 47.

[3] UL L 351, 23.12.1997, str. 67.

[4] UL L 230, 12.9.2000, str. 14.

--------------------------------------------------

PRILOGA

Na konec tabele v Prilogi I k Direktivi 91/414/EGS se dodajo naslednje vrstice:

"Št. | Splošno ime, identifikacijska številka | Ime po IUPAC | Čistost | Začetek veljavnosti | Prenehanje veljavnosti vključitve | Posebne določbe |

80 | Benzojska kislina CAS št. 65-850 CIPAC št. 622 | Benzojska kislina | 990 g/kg | 1. junij 2004 | 31. maj 2014 | Registrira se lahko samo kot razkužilo. Pri uporabi enotnih načel Priloge VI se upoštevajo ugotovitve poročila o pregledu benzojske kisline in zlasti dodatka I in II poročila Stalnega odbora za prehranjevalno verigo in zdravje živali z dne 28. novembra 2003. |

81 | Flazasulfuron CAS št. 104040-780 CIPAC št. 595 | 1 -(4,6-dimetoksipirimidin-2-il)-3-(3-trifluorometil-2-piridil-sulfonil) urea | 940 g/kg | 1. junij 2004 | 31. maj 2014 | Registrira se lahko samo kot herbicid. Pri uporabi enotnih načel Priloge VI se upoštevajo ugotovitve poročila o pregledu flazasulfurona in zlasti dodatka I in II poročila Stalnega odbora za prehranjevalno verigo in zdravje živali z dne 28. novembra 2003. Pri tej celoviti oceni države članice morajo posvetiti posebno pozornost možnosti onesnaženja podtalnice, kadar se uporablja aktivna snov na območjih z občutljivimi talnimi in/ali podnebnimi pogoji,morajo posvetiti posebno pozornost varovanju vodnih rastlin.Po potrebi je treba uporabiti ukrepe za ublažitev tveganja. Države članice obvestijo Komisijo v skladu s členom 13(5) o specifikaciji tehničnega materiala pri industrijski izdelavi. |

82 | Piraklostrobin CAS št. 175013-18-0 CIPAC št.657 | Metil N-(2-{[1-(4-kloro-fenil)-1 H-pirazol- 3 -il] oksimetil}fenil) N-metoksi karbamat | 975 g/kg Proizvodna nečistoča dimetil sulfat (DMS) velja za toksikološko sporno in ne sme presegati koncentracije 0,0001 % v tehničnem proizvodu. | 1. junij 2004 | 31. maj 2014 | Registrira se lahko samo kot fungicid. Pri uporabi enotnih načel Priloge VI se upoštevajo ugotovitve poročila o pregledu piraklostrobina in zlasti dodatka I in II poročila Stalnega odbora za prehranjevalno verigo in zdravje živali z dne 28. novembra 2003. Pri tej celoviti oceni države članice morajo posvetiti posebno pozornost varovanju vodnih organizmov, zlasti rib,morajo posvetiti posebno pozornost varovanju talnih členonožcev in deževnikov.Po potrebi je treba uporabiti ukrepe za ublažitev tveganja. Države članice obvestijo Komisijo v skladu s členom 13(5) o specifikaciji tehničnega materiala pri industrijski izdelavi. |

--------------------------------------------------